REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/447-21

2. novembar 2021. godine

B e o g r a d

ZAPISNIK

47. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 2. NOVEMBRA 2021. GODINE

Sednica je počela u 12,05 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Nikola Jolović, Olivera Pešić, Boban Birmančević, Bratimir Vasiljević, Ana Čarapić, Vladimir Marinković, Vojislav Vujić i Milorad Mijatović.

Sednici su prisustvovali i Adrijana Pupovac (zamenik Duška Tarbuka), Ana Beloica (zamenik Sonje Vlahović), Zoran Tomić (zamenik Bratimira Vasiljevića), Uglješa Marković (zamenik Dušana Bajatovića).

Sednici nisu prisustvovali članovi Odbora: Goran Kovačević, Ljiljana Kuzmanović Vujaković, Zoltan Pek, niti njihovi zamenici.

Sednici je prisustvovala i narodni poslanik Snežana Paunović.

Aleksandra Tomić, predsednik Odbora, je predložila, a Odbor, jednoglasno (13 narodnih poslanika je glasaslo za), prihvatio predlog da se u dnevni red uvrsti 4. tačka – Pokretanje postupka za izbor člana Saveta guvernera Narodne banke Srbije.

Na predlog predsednika, Odbor je, jednoglasno (13 narodnih poslanika je glasaslo za), utvrdio sledeći:

D n e v n i r e d :

1. Razgovor sa kandidatima za izbor predsednika i članova Komisije za hartije od vrednosti;
2. Utvrđivanje Predloga odluke o izboru predsednika i članova Komisije za hartije od vrednosti;
3. Donošenje Odluke o organizovanju javnog slušanja;
4. Pokretanje postupka za izbor člana Saveta guvernera Narodne banke Srbije.

Pre prelaska na rad po utvrđenom dnevnom redu Odbor je, jednoglasno (13 narodnih poslanika je glasalo za), usvojio zapisnik sa 45. sednice Odbora.

**PRVA TAČKA DNEVNOG REDA: Razgovor sa kandidatima za izbor predsednika i članova Komisije za hartije od vrednosti**

Predsednik Odbora je podsetila članove i zamenike članova Odbora da predsedniku i članovima Komisije za hartije od vrednosti ističe mandat 23. novembra 2021. godine i da je Odbor, na osnovu člana 245. Zakona o tržištu kapitala, 5. oktobra uputio dopise predsednicima svih poslaničkih grupa u Narodnoj skupštini sa pozivom da dostave predloge kandidata za predsednika i članove Komisije, sa biografijama i izjavama o prihvatanju kandidature najkasnije do 25. oktobra, kao i da je Odbor dopisom tražio da i kandidati dostave svoje predloge programa i plana rada Komisije.

Do navedenog roka predlog kandidata za predsednika i članove Komisije, sa traženim prilozima, dostavile su Poslanička grupa Aleksandar Vučić – Za našu decu, koja je za predsednika predložila Marka Jankovića, dok je za članove Komisije predložila Mirjanu Ivošević, Aleksandra Stojkovića, Mariju Đorđević i Nemanju Ristića, i Poslanička grupa Socijalistička partija Srbije, koja je za člana Komisije predložila Irenu Radulović.

U nastavku sednice obavljen je razgovor sa kandidatom za predsednika Markom Jankovićem, kao i sa kandidatima za članove Komisije Marijom Đorđević, Mirjanom Ivošević, Irenom Radulović, Nemanjom Ristićem i Aleksandrom Stojkovićem, u skladu sa članom 203. Poslovnika Narodne skupštine.

**DRUGA TAČKA DNEVNOG REDA: Utvrđivanje Predloga odluke o izboru predsednika i članova Komisije za hartije od vrednosti**

Nakon obavljenog razgovora sa kandidatima za izbor predsednika i članova Komisije za hartije od vrednosti, Odbor je glasao o predloženim kandidatima.

Na predlog predsednika, Odbor je, jednoglasno (13 narodnih poslanika je glasalo za), utvrdio Predlog odluke o izboru Marka Jankovića za predsednika i Mirjane Ivošević, Irene Radulović, Nemanje Ristić i Aleksandra Stojkovića za članove Komisije za hartije od vrednosti.

Na osnovu člana 245. Zakona o tržištu kapitala („Službeni glasnik RS“, br. 31/11, 112/15, 108/16, 9/20, 153/20) i čl. 55. i 203. Poslovnika Narodne skupštine („Službeni glasnik RS“, broj 20/12 - Prečišćen tekst), Odbor za finansije, republički budžet i kontrolu trošenja javnih sredstava, na 47. sednici održanoj 2. novembra 2021. godine, utvrdio je Predlog odluke o izboru predsednika i članova Komisije za hartije od vrednosti koji dostavlja Narodnoj skupštini.

O D L U K U

O IZBORU PREDSEDNIKA I

ČLANOVA KOMISIJE ZA HARTIJE OD VREDNOSTI

I

Za predsednika Komisije za hartije od vrednosti bira se:

- Marko Janković, na period od pet godina, od 24. novembra 2021. godine.

II

Za članove Komisije za hartije od vrednosti biraju se:

- Mirjana Ivošević, na period od pet godina, od 24. novembra 2021. godine,

- Irena Radulović, na period od pet godina, od 24. novembra 2021. godine,

- Nemanja Ristić, na period od pet godina, od 24. novembra 2021. godine,

- Aleksandar Stojković, na period od pet godina, od 24. novembra 2021. godine

Za predstavnika Odbora na sednici Narodne skupštine određena je dr Aleksandra Tomić, predsednik Odbora.

**TREĆA TAČKA DNEVNOG REDA: Donošenje Odluke o organizovanju javnog slušanja**

Aleksandra Tomić je podsetila članove i zamenike članova Odbora da je Vlada Republike Srbije u junu 2021. godine usvojila novi Program reforme upravljanja javnim finansijama za period od 2021-2025. godine i da je Akcionim planom za sprovođenje ovog Programa predviđeno da Odbor svake godine održi javno slušanje o budžetu i završnom računu budžeta, u cilju stvaranja mogućnosti za učešće javnosti u pripremi i nadzoru nad postupkom donošenja budžeta i omogućavanja naknadne analize budžeta, kao i da ovakve aktivnosti dodatno doprinose daljem jačanju nadzorne funkcije Odbora nad radom izvršne vlasti.

Na predlog predsednika, Odbor je, jednoglasno (13 narodnih poslanika je glasalo za), doneo Odluku o organizovanju javnog slušanja na temu: „Predstavljanje Budžeta za 2022. godinu i Završnog računa budžeta za 2020. godinu“, koje će se održati u utorak 9. novembra 2021. godine, sa početkom u 12,00 časova, u Domu Narodne skupštine, u Maloj sali, Trg Nikole Pašića br. 13.

**ČETVRTA TAČKA DNEVNOG REDA: Pokretanje postupka za izbor člana Saveta guvernera NBS**

Predsednik Odbora podsetila je članove i zamenike članova Odbora da je Odlukom o izboru člana Saveta guvernera Narodne banke Srbije, koju je Narodna skupština donela na Sedmoj sednici Drugog redovnog zasedanja u 2016. godini, održanoj 27. decembra 2016. godine, Stojan Stamenković izabran za člana Saveta guvernera Narodne banke Srbije, na period od pet godina („Službeni glasnik RS“, broj106/16), da mu mandat ističe 27. decembra 2021. godine i da je članom 26. stav 2. Zakona o Narodnoj banci Srbije propisano da se novi funkcioner bira najkasnije do isteka mandata funkcionera kome ističe mandat, a najranije 120 dana pre dana isteka mandata, potrebno je da se do navedenog roka izabere novi član Saveta.

Na predlog predsednika, Odbor je, jednoglasno (13 narodnih poslanika je glasalo za), odlučio da se predsednicima Poslaničkih grupa uputi poziv za predlaganje kandidata za izbor člana Saveta guvernera Narodne banke Srbije, u roku od 20 dana, najkasnije do 22. novembra 2021. godine, sa biografijom kandidata i izjavom o prihvatanju kandidature.

Predsednik je obavestila članove i zamenike članova Odbora da će Odbor za finansije, republički budžet i kontrolu trošenja javnih sredstava, kao ovlašćeni predlagač, u postupku utvrđivanja predloga kandidata organizovati razgovor sa kandidatima, u skladu sa članom 203. stav 3. Poslovnika Narodne skupštine.

Sednica Odbora je završena u 13,40 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić